Bergenserne som ventet på Bybanen ved stoppet Mårdalen sperret opp øynene onsdag kveld. Midt i traseen, på selve skinnegangen, foregikk det en fotosession.

En jente, eller kvinne, i rosa sommerkjole poserte, og en fotograf tok bilder.

– Han knipset i vei mens den unge kvinnen balanserte på skinnegangen, forteller Anne Therese Amundsen, som kjørte forbi på veien ved siden av.

Da dette pågikk, i 1830-tiden, gikk Bybanen forbi hvert tiende minutt, ifølge rutetabellen.

– Ingen tillatelse

Fotograferingen skjedde på stedet der en 47 år gammel kvinne ble påkjørt av Bybanen og omkom i oktober 2013.

Les også: Den første dødsulykken er et faktum

– Jeg så at fotografen drev og snudde seg litt tilbake for å se om banen kom. Men jeg vet ikke om dette var noe de hadde lov til akkurat, sier Amundsen.

Det tror heller ikke Ivar Gubberud, sikkerhetssjef i Bybanen AS.

– De har nok ikke fått noen tillatelse til dette, sier han.

Samtidig ser ikke sikkerhetssjefen den store dramatikken ved opptrinnet:

– Dette kan sammenlignes med at folk går ut i veien og gjør det samme. Man ser ofte at fotografer tar sånne sjanser. Bybaneførerne kjører på sikt. Ser de noe merkelig, så avpasser de farten, sier Gubberud.

– Dette skjedde på samme stedet som en kvinne døde etter en påkjørsel?

– Ja, men det er forskjell på situasjonene, påpeker han.

– Synes du det er greit å ha fotosession i traseen så lenge en ser seg for?

– Nei, det er ikke å anbefale. Det skal man helst ikke gjøre. Men som sagt, ut fra slik du beskriver dette, ser jeg ikke den helt store dramatikken her, sier Gubberud.

Fikk kritikk for sikkerheten

Dødsulykken, så langt den eneste etter at Bybanen ble satt i drift i 2010, skjedde ifølge politiet da en kvinne løp over skinnegangen for å nå banen.

Hun verken så eller hørte Bybanen komme ut fra tunnelen. Vognføreren prøvde å bremse da han fikk øye på henne, men utfallet ble fatalt.

I etterkant fikk Bybanen AS kritikk for sikkerheten ved bybanestoppet. I fjor høst kom rapporten fra Havarikommisjonen. I den kom det frem at de mente gjerder kunne ha forhindret dødsulykken.

I mars i år ble det satt opp pullerter for å hindre personer å krysse bybanesporet utenfor fotgjengerovergangene.